直坊赋
萧子范 (NanBei)
岁惟奄茂，清明送风。承恩从官，自府游宫。信吾生之多幸，达六合之大同。何坊禁之寥阒，对长庭之芜永。门幽幽而重闭，室愔愔而内静。应晓刻而坐朝，听鸣钟而自警。虽生风于蟭螟，终罕曜于阳景。颇留连于九思，恒殷勤于三省。于时也，春果馀英，夏条垂实。殿穹窿而起阴，槐连拳而负日。傍高墉之逦迤，观层扉之郁律。写学宫于洛都，摹画堂于汉室。台榭千名，仙灵间出。